Lilled ja linnud ja puud ja seened...  Kuna selgus, et kirjutatava jutu kangelased elavad metsas, oli autoritel vaja esmalt aru saada, mis need puud ja loomad ja linnud ja lilled ja seened päriselt on. Sest just nemad on Käpipuu kõrval lastejutu peategelased.  Linnastunud lugejale võib see maailm olla kohati koguni võõras, ent kui sügavamalt järele mõtelda, siis ikka oleks nagu natuke oma ka. Ja selles  maailmas elavad, tegutsevad ja seiklevad tüübid on üpris meie moodi, ehkki nad väliselt mitte sugugi meile ei sarnane.  Juttu mahuvad plahvatused, nähtamatuks muutumised, pantvangidraama ja muu säärane, mis seikluslugudes kajastust leiab.  Käpipuu vennaskond asutatakse võitluseks metsavaraste vastu.  "Kogu inimeste elu on metsaga seotud, kõik me oleme metsaelanikkude järeltulijad. Ja nüüd nad raiuvad ja varastavad ega mõtle üldse, mida nad sellega korda saadavad," ütleb üks tegelastest,  professor Habepea.